Rozhodnutie Komisie
zo 14. februára 1991,
ktorým sa stanovujú určité metódy analýz a vyšetrovania surového mlieka a tepelne ošetreného mlieka
(91/180/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 85/397/EHS z 5. augusta 1985 o zdravotných problémoch a o problémoch so zdravím zvierat ovplyvňujúcich obchod s tepelne ošetreným mliekom [1] v rámci spoločenstva, naposledy zmenenú a doplnenú smernicou 89/662/EHS [2], a najmä na jej článok 10 bod 2,
keďže článok 10 (2) ustanovuje, že Komisia stanovuje metódy analýz a vyšetrovania, ktoré sa budú používať na sledovanie súladu s normami týkajúcimi sa surového mlieka a tepelne ošetreného mlieka;
keďže je pre surové mlieko nevyhnutné stanoviť metódy najmä na určenie celkového počtu mikroorganizmov, počtu somatických buniek a bodu tuhnutia a na prítomnosť antibiotík;
keďže je pre pasterizované mlieko nevyhnutné stanoviť metódy najmä na určenie neprítomnosti patogénov, počtu koliformných organizmov, celkového počtu mikroorganizmov, neprítomnosti fosfatázy, prítomnosti peroxidázy, neprítomnosti antibiotík a bodu tuhnutia;
keďže je pre sterilizované mlieko a UHT (ultravysoko ohriate) mlieko nevyhnutné stanoviť metódy na určenie celkového počtu mikroorganizmov a neprítomnosť antibiotík;
keďže z technických dôvodov je vhodné, ako prvý krok, stanoviť referenčné metódy analýz a vyšetrovania s cieľom dosiahnuť súlad s určitými normami; keďže je nevyhnutné naďalej skúmať podmienky, za ktorých sa musia používať bežné, analytické a skúšobné metódy; keďže, očakávajúc výsledky takéhoto skúmania, sú to členské štáty, ktoré sú zodpovedné za používanie primeraných bežných metód na dosiahnutie súladu s normami uvedenými v smernici 85/397/EHS;
keďže určenie referenčných analytických a skúšobných metód zahŕňa aj určenie analytických postupov, ktoré sa musia dodržiavať a stanovenie kritérií presnosti na zabezpečenie jednotnej interpretácie výsledkov;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Referenčnými metódami pre analýzu a vyšetrovanie surového mlieka sú nasledovné:
- stanovenie bodu tuhnutia,
- stanovenie celkového počtu mikroorganizmov - skúška počtu platňovou metódou pri 30 oC,
- stanovenie počtu somatických buniek
- stanovenie antibiotík a sulfonamidov.
Článok 2
Referenčnými postupmi pre analýzu a vyšetrovanie pasterizovaného mlieka sú nasledovné:
- stanovenie bodu tuhnutia,
- stanovenie aktivity fosfatázy,
- stanovenie aktivity peroxidázy,
- stanovenie celkového počtu mikroorganizmov - skúška počtu platňovou metódou pri 30 oC,
- stanovenie celkového počtu mikroorganizmov - skúška počtu platňovou metódou pri 21 oC,
- stanovenie počtu koliformných organizmov - počet kolónií pri 30 oC,
- stanovenie antibiotík a sulfonamidov,
- stanovenie patogénnych mikroorganizmov.
Článok 3
Referenčnými postupmi pre analýzu a vyšetrovanie UHT mlieka a sterilizovaného mlieka sú nasledovné:
- stanovenie celkového počtu mikroorganizmov - skúška počtu platňovou metódou pri 30 oC,
- stanovenie bodu tuhnutia,
- stanovenie antibiotík a sulfonamidov.
Článok 4
Referenčné analytické a skúšobné metódy a kritériá presnosti, ktoré sa budú používať, sa musia realizovať a zber vzoriek sa musí vykonávať v súlade s pravidlami uvedenými v prílohe 1.
Článok 5
Referenčné analytické a skúšobné metódy uvedené v článkoch 1, 2 a 3 sú stanovené v prílohe 2.
Článok 6
Toto rozhodnutie sa znovu preskúma do 31. decembra 1992 tak, aby sa zohľadnil vývoj v oblasti vedeckých a technických poznatkov.
Článok 7
Toto rozhodnutie je adresované členským štátom.
V Bruseli 14. februára 1991